Tiener vas oor bylmoordArgieffoto ŉ 15-jarige seun is in Butterworth in die Oos-Kaap in hegtenis geneem nadat hy glo ŉ ander tiener tydens ŉ stryery met ŉ byl vermoor het. “Die twee het Donderdag ŉ tradisionele seremonie in Zingqayi bygewoon,” het kapt. Jackson Manatha, woordvoerder van die polisie, Saterdag gesê. “Hulle het mekaar begin terg toe hulle omstreeks 18:00 die seremonie verlaat het. Een van die seuns is huis toe om ŉ byl te gaan haal.” Hy het glo teruggekeer en die tiener, ook 15 jaar oud, aangeval. Die slagoffer is hospitaal toe geneem waar hy met sy aankoms dood verklaar is. “Die tiener sal Maandag in die Butterworth-landdroshof verskyn op aanklag van moord,” het Manatha bygevoeg.